དགྱ་དམར་གཞུང་གིས་དུས་ད་ལྟའི་བར་བོད་མི་ས་ཡ་གཅིག་དང་འབུམ་གཉིས་ལྷག་ཅིག་དམར་གསོད་དང་ལྟོགས་ཤི་སོགས་ཀྱིས་བསད་ཡོད་པ་རེད།དཔའ་བོ་ཐུབ་བསྟན་དངོས་གྲུབ་དང་དཔའ་བོ་བཀྲ་བྷེ་གཉིས་ཀྱིས་གཙོས་པའི་བོད་གཞིས་བྱེས་གཉིས་ཀྱི་དཔའ་བོ་དཔའ་མོ༡༣༠ལྷག་གིས་རང་ཉིད་ཀྱི་གཅེས་པའི་སྐུ་ལུས་མེ་མཆོད་ལ་ཕུལ་ནས་ངོ་རྒོལ་བྱེད་སའི་གནས་ཀྱང་དགྱ་དམར་གཞུང་འདི་ཉིད་ཡིན་པ་གསལ་བོ་ཡིན།འོན་ཀྱང་བོད་མི་དམངས་སྤྱི་འཐུས་ཞིག་གིས་བོད་གཞིས་བྱེས་གཉིས་ཀྱི་རེ་བ་བཅོལ་སའི་ཆེས་མཐོ་བའི་སྡིངས་ཆ་འདི་བེད་སྤྱད་ནས་དགྱ་དམར་གཞུང་གི་དཔོན་པོར་ཕེབས་བསུ་བྱེད་དགོས་ཟེར་བ་ནི་ཅི་ཞིག་ཡིན་ནམ།དུས་ད་ལྟའི་འཛམ་གླིང་གི་ལོ་རྒྱུས་ནང་དུ་རྒྱབ་ཁབ་ཅིག་གམ་ཡང་ན་མི་རིགས་ཤིག་གི་རང་དབང་འཐབ་རྩོད་ཀྱི་བརྒྱུད་རིམ་ཁྲོད་ཁ་གཏད་ཀྱི་ཚོགས་པ་དེ་ལ་ངོ་རྒོལ་བྱེད་མ་ཐུབ་པར་སྡར་མའི་ངང་ཚུལ་བཟུང་ནས་རང་དབང་ཐོབ་སོང་པའི་ཟིན་ཐོ་ཞིག་བསྐྲུན་པ་སུ་ཞིག་གིས་མཐོང་ཐོས་མྱོང་གསུམ་ཡོད།གསུམ་གཉིས་ས་ཡི་འཁོར་ལོར་དབང་བསྒྱུར་བྱེད་མྱོང་པའི་བཙན་པོའི་སྙིང་སྟོབས་འདི་འདྲ་ཞིག་ཡིན་ནམ།གལ་སྲིད་ཁྱེད་ཀྱིས་དགྱ་དམར་གཞུང་གི་དཔོན་རིགས་ཚོར་སྤྲེལ་ལད་ཅིག་འཁྲབ་དགོས་བསམ་ན་ངོ་མ་དགོད་སྤྲོ་བ་ཞིག་དང་ལོ་རྒྱུས་ཀྱི་ནག་ཉེས་ཤིག་མ་རེད་དམ།